ಸಿನಿಮಾ ನಟರ ಮಕ್ಕಳ ಕಷ್ಟ ಬಿಚ್ಚಿಟ್ಟ ಸಾರಥಿ!

ಬೆಂಗಳೂರು: ಸ್ಟಾರ್ ನಟರ ಮಕ್ಕಳು ಸಿನಿಮಾ ರಂಗದಲ್ಲಿ ಸುಲಭವಾಗಿ ಗುರುತಿಸಿಕೊಂಡು ಬೆಳೆಯಬಹುದು ಎಂದುಕೊಂಡಿದ್ದಾರೆ. ಆದರೆ ಸ್ಟಾರ್ ನಟರ ಮಕ್ಕಳು ಅನುಭವಿಸುವ ಕಷ್ಟ ನಮಗೆ ಮಾತ್ರ ಗೊತ್ತು ಎಂದು ಚಾಲೆಂಜಿಂಗ್ ಸ್ಟಾರ್ ದರ್ಶನ್ ಹೇಳಿದ್ದಾರೆ.

ಸ್ಟಾರ್ ಗಳ ಮಕ್ಕಳು ಸಿನಿಮಾಲ್ಯಾಂಡ್‍ಗೆ ಬರಬೇಕು ಅಂದರೆ ಸೈಕಲ್ ಹೊಡೆಯೋದು ಬೇಕಾಗಿಲ್ಲ. ನಟರಾಗಬೇಕು ಎಂಬ ಆಸೆ ಇದ್ದರೆ ಮುಖಕ್ಕೆ ಮೇಕಪ್ ಹಾಕಿಕೊಂಡು ಕ್ಯಾಮೆರಾ ಮುಂದೆ ಬಂದರೆ ಅಷ್ಟೇ ಸಾಕು ಅಪ್ಪನ ಹೆಸರಲ್ಲಿ ಬೆಳೆಯಬಹುದು. ಬಣ್ಣದ ಜಗತ್ತಿನಲ್ಲಿ ಗಟ್ಟಿಯಾಗಿ ನಿಲ್ಲಬಹುದು ಎಂದುಕೊಂಡಿರುತ್ತಾರೆ. ಆದರೆ ನಟ ದರ್ಶನ್ ಈ ಬಗ್ಗೆ ತಮ್ಮ ಅಭಿಪ್ರಾಯವನ್ನು ಹೇಳಿಕೊಂಡಿದ್ದಾರೆ.

ನಟನ ಮಗ ನಟ ಆಗುತ್ತಾನೆ ನಿಜ. ಆದರೆ ಸಿನಿಮಾ ಲ್ಯಾಂಡ್‍ನಲ್ಲಿ ಆತ ಪಡುವ ಕಷ್ಟ ಅಷ್ಟಿಷ್ಟಲ್ಲ. ಮೇಲ್ನೋಟಕ್ಕೆ ಅಪ್ಪನ ಹೆಸರೇಳಿಕೊಂಡು ಚಿತ್ರರಂಗಕ್ಕೆ ಲಗ್ಗೆ ಇಟ್ಟಿರಬಹುದು. ಆದರೆ ಮಾಯಾಬಜಾರ್ ನಲ್ಲಿ ಮಿನುಗೋಕೆ, ಸಿನಿರಸಿಕರಿಂದ ಸೈ ಎನಿಸಿಕೊಳ್ಳೋಕೆ ಸ್ಟಾರ್ ನಟರು ಪಡುವ ಕಷ್ಟ ಅವರಿಗಷ್ಟೇ ಗೊತ್ತು. ಅಪ್ಪ, ಅಣ್ತಮ್ಮನ ಹೆಸರೇಳಿಕೊಂಡು ಸಿನಿಮಾಫೀಲ್ಡ್ ಗೆ ಬಂದವರು ಏನೆಲ್ಲಾ ಕಷ್ಟಪಡುತ್ತಾರೆ ಎಂಬುದನ್ನ ಕಿರಿಯ ಗೆಳೆಯ ಧರ್ಮ ಕೀರ್ತಿರಾಜ್ ನಾಯಕನಾಗಿರುವ ಚಾಣಾಕ್ಷ ಸುದ್ದಿಗೊಷ್ಠಿಯಲ್ಲಿ ದರ್ಶನ್ ಹೇಳುವ ಪ್ರಯತ್ನ ಮಾಡಿದ್ದಾರೆ.

ಸಿನಿಮಾ ನಟರುಗಳ ಮಕ್ಕಳಿಗೆ ತುಂಬಾ ಜವಾಬ್ದಾರಿ ಇರುತ್ತದೆ. ಅಪ್ಪ-ಅಮ್ಮ, ಅಣ್ತಮ್ಮಂದಿರ ಹೆಸರೇಳಿಕೊಂಡು ಚಿತ್ರರಂಗಕ್ಕೆ ಬಂದಿಲ್ಲದವರು ಚಿತ್ರರಂಗದಲ್ಲಿ ಗಟ್ಟಿಯಾಗಿ ನಿಲ್ಲೋದಕ್ಕೆ ಸಮಸ್ಯೆ ಆಗಲ್ಲ. ಆದರೆ ಕಲಾವಿದರ ಕುಟುಂಬದಿಂದ ಮತ್ತೊಬ್ಬ ಕಲಾವಿದ ಚಿತ್ರರಂಗಕ್ಕೆ ಬರುತ್ತಿದ್ದಾನೆ ಎಂದಾಗ ನಿರೀಕ್ಷೆಗಳು ಗರಿಗೆದರುತ್ತವೆ. ಆ ನಿರೀಕ್ಷೆಯನ್ನ ಯಶಸ್ವಿಯಾಗಿ ಮಾಡುವಲ್ಲಿ ಸೋತ ಅಂದರೆ ನೀವು ಆತನನ್ನ ಇಷ್ಟಪಡುವುದಿರಲಿ ಆತ ಚಿತ್ರರಂಗದಲ್ಲಿ ಉಳಿಯೋದು ಕಷ್ಟವಾಗುತ್ತದೆ. ಆದ್ದರಿಂದ ಸ್ಟಾರ್ ಮಕ್ಕಳ ಬಗ್ಗೆ ನೀವು ಇಟ್ಟುಕೊಂಡಿರುವ ಅಭಿಪ್ರಾಯವನ್ನು ಬದಲಾಯಿಸಿಕೊಳ್ಳಿ. ಯಾಕೆಂದರೆ ಕಲಾವಿದರ ಮಕ್ಕಳಾಗಿ ಅವರು ಪಡುವ ಕಷ್ಟ ಅವರಿಗಷ್ಟೇ ಗೊತ್ತು ಎಂದು ದರ್ಶನ್ ಹೇಳಿದ್ದಾರೆ.

ಖ್ಯಾತ ಖಳನಾಯಕನ ಮಗನಾಗಿದ್ದರೂ, ದಾಸನನ್ನ ಕರೆದು ಯಾರೂ ಅವಕಾಶ ಕೊಟ್ಟಿರಲಿಲ್ಲ. ಲೈಟ್‍ ಬಾಯ್ ಆಗಿ ಕೆಲಸಕ್ಕೆ ಸೇರಿಕೊಂಡು ನಂತರ ಸೀರಿಯಲ್‍ ನಲ್ಲಿ ಸಣ್ಣಪುಟ್ಟ ಪಾತ್ರ ಮಾಡಿ ಸೈ ಎನಿಸಿಕೊಂಡಾಗಲೇ ದಾಸನಿಗೆ ಅವಕಾಶಗಳು ಅರಸಿ ಬಂದಿದ್ದು. ಅದೊಂದು ದಿನ ಸಣ್ಣದೊಂದು ಅವಕಾಶಕ್ಕಾಗಿ ಆಸೆಯ ಕಣ್ಣುಗಳಿಂದ ನೋಡುತ್ತಿದ್ದ ದಾಸ ಇವತ್ತು ಆಕಾಶದೆತ್ತರಕ್ಕೆ ಬೆಳೆದು ನಿಂತಿದ್ದಾರೆ. ತಾನು ಪಟ್ಟ ಕಷ್ಟ ಇಂಡಸ್ಟ್ರಿಗೆ ಬರುವ ಯಾವೊಬ್ಬ ಕಲಾವಿದನೂ ಪಡಬಾರದು ಅಂತ ಹೊಸಬರ ಚಿತ್ರಗಳಿಗೆ ಜೊತೆಗೆ ಸ್ನೇಹಿತರ ಸಿನಿಮಾಗಳಿಗೆ ಬೆನ್ನೆಲುಬಾಗಿ ನಿಲ್ಲುತ್ತಿದ್ದಾರೆ.

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv
ಪಬ್ಲಿಕ್ ಟಿವಿ ಆಪ್ ಡೌನ್ ಲೋಡ್ ಮಾಡಿ: play.google.com/publictv
ಯೂ ಟ್ಯೂಬ್‍ನಲ್ಲಿ ಪಬ್ಲಿಕ್ ಟಿವಿಯನ್ನು ಸಬ್ ಸ್ಕ್ರೈಬ್ ಮಾಡಿ: youtube.com/publictvnewskannada
ಫೇಸ್‍ಬುಕ್‍ನಲ್ಲಿ ಪಬ್ಲಿಕ್ ಟಿವಿಯನ್ನು ಲೈಕ್ ಮಾಡಿ: facebook.com/publictv
ಟ್ವಿಟ್ಟರ್‌ನಲ್ಲಿ ಪಬ್ಲಿಕ್ ಟಿವಿಯನ್ನು ಫಾಲೋ ಮಾಡಿ: twitter.com/publictvnews